KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON PÄÄTÖS yhteisön toimintaohjelman käynnistämisestä sosiaalisen syrjäytymisen torjuntaa koskevan jäsenvaltioiden yhteistyön edistämiseksi KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa Euroopan parlamentin toisessa käsittelyssä ehdottamista tarkistuksista lausunnon.

2. Taustaa

Ehdotus (KOM(2000) 368 lopullinen - 2000/0157(COD)) toimitettiin Euroopan parlamentille ja neuvostolle 16. kesäkuuta 2000. Euroopan parlamentti antoi lausuntonsa ensimmäisessä käsittelyssä 16. marraskuuta 2000. Talous- ja sosiaalikomitea antoi lausuntonsa täysistunnossaan 19. lokakuuta 2000 ja alueiden komitea 13. joulukuuta 2000.

Komissio hyväksyi Euroopan parlamentin lausunnon perusteella ja EY:n perustamissopimuksen 250 artiklan 2 kohdan mukaisesti muutetun ehdotuksen ja toimitti sen neuvostolle ja Euroopan parlamentille 24. marraskuuta 2000 (KOM(2000) 796 lopullinen).

Neuvosto pääsi poliittiseen sopimukseen yhteisestä kannasta istunnossaan 27.-28. marraskuuta 2000. Neuvosto vahvisti yhteisen kantansa 12. helmikuuta 2001.

Euroopan parlamentti teki 17. toukokuuta 2001 toisessa käsittelyssään 15 tarkistusta neuvoston yhteiseen kantaan.

Tässä lausunnossa esitetään komission lausunto Euroopan parlamentin tarkistuksista EY:n perustamissopimuksen 251 artiklan 2 kohdan c alakohdan mukaisesti.

3. ehdotuksen tarkoitus

Komissio otti ehdotuksen käsiteltäväksi, koska Lissabonissa kokoontuneen Eurooppa-neuvoston päätelmissä todetaan seuraavaa: "Sosiaalisen syrjäytymisen torjumiseen tähtäävän politiikan olisi perustuttava avoimeen koordinointiin, jossa yhdistetään toisiinsa kansalliset toimintasuunnitelmat ja tämän alan yhteistyötä koskeva komission aloite, joka esitetään kesäkuuhun 2000 mennessä" (päätelmien kohta 32). Ehdotus perustuu EY:n perustamissopimuksen määräyksiin ja erityisesti sen 136 artiklaan ja 137 artiklan 2 kohdan toiseen ja kolmanteen alakohtaan. Ehdotus tarjoaa oikeusperustan viisivuotiselle yhteisön toimintaohjelmalle, jolla pyritään parantamaan sosiaalisen syrjäytymisen ymmärtämistä, järjestämään vastavuoroista oppimista köyhyyden ja sosiaalisen syrjäytymisen torjumiseen tähtäävien jäsenvaltioiden kansallisten toimintasuunnitelmien yhteydessä sekä tukemaan kaikkien asiaan liittyvien tahojen osallistumista ja verkottumista Euroopan tasolla. Ohjelma myötävaikuttaa siihen, että unioni ja jäsenvaltiot voivat tehostaa köyhyyden ja sosiaalisen syrjäytymisen torjumiseen tähtäävää politiikkaansa.

4. Komission lausunto Euroopan parlamentin ehdottamista tarkistuksista

Komissio voi hyväksyä tehdyistä 15 tarkistuksesta viisi joko kokonaan, hengeltään tai osittain. Komissio ei voi hyväksyä muita tarkistuksia tai niiden osia.

4.1. Komission hyväksymät tarkistukset

Tarkistuksessa 2 (johdanto-osan 2 kappale) ehdotetaan lisättäväksi maininta uudesta Euroopan unionin perusoikeuskirjasta Euroopan neuvoston sosiaalisen peruskirjan lisäksi. Tarkistus on yhdenmukainen komission Euroopan parlamentille yhteisestä kannasta toimittaman tiedonannon päätelmien (s. 9) kanssa (SEC(2001)208).

Tarkistuksessa 4 (johdanto-osan 23 kappale, uusi) ehdotetaan lisättäväksi maininta siitä, että ehdotettu talousarvio on nykyisten rahoitusnäkymien mukainen. Tarkistus vastaa täysin komission muutetun ehdotuksen johdanto-osan 21 kappaletta.

Tarkistuksessa 6 (3 artiklan a ja b alakohta) korostetaan ohjelman tavoitteiden yhteydessä vertailukelpoisten indikaattorien ja muuttujien tärkeyttä, mikä vastaa Lissabonissa, Nizzassa ja Tukholmassa kokoontuneiden neuvostojen päätelmiä. Koska ohjelman tavoitteet olisi muotoiltava selkeästi ja lyhyesti, ehdotetaan seuraavaa uudelleenmuotoilua: a) parantaa sosiaalisen syrjäytymisen ja köyhyyden ymmärtämistä vertailukelpoisten indikaattorien avulla, b) järjestää toteutettavaa politiikkaa koskevien tietojen vaihto ja edistää vastavuoroista oppimista vertailukelpoisten muuttujien pohjalta yhteiskuntaan sijoittumiseen tähtäävien kansallisten toimintasuunnitelmien yhteydessä.

Tarkistus 7 (3 artiklan c alakohta) voidaan hyväksyä vain niiltä osin, kuin siinä ehdotetaan vuoropuhelun lisäämistä kaikkien tasojen kanssa ja jos se muotoillaan uudelleen seuraavasti: c) lisätä toimijoiden mahdollisuuksia puuttua sosiaaliseen syrjäytymiseen ja köyhyyteen entistä tehokkaammin verkottumalla Euroopan tasolla sekä edistämällä vuoropuhelua kaikkien toimijoiden kanssa, paikallisen ja alueellisen tason toimijat mukaan luettuina.

Tarkistus 14 (liite, Osa 1, Toimintalohko 3, 3.1 ja 3.2 kohta) voidaan hyväksyä vain niiltä osin, kuin siinä mainitaan 90 prosentin (eikä 80 prosentin) rahoituskatto ja ainoastaan poikkeuksellisissa olosuhteissa.

4.2. Tarkistukset, joita komissio ei ole hyväksynyt

Tarkistuksessa 1 ehdotetaan yhteisön tehtävien joukkoon lisättäväksi "jäsenvaltioiden välinen yhteisvastuullisuus". Köyhyyden ja sosiaalisen syrjäytymisen torjuntaa kussakin jäsenvaltiossa pidetään puhtaasti jäsenvaltion omana toimintana, ja se pitäisi asettaa yhteisön tason tavoitteilla ja toimintalinjoja koskevalla yhteistyöllä tuettujen kansallisten toimintasuunnitelmien edistämisen yhteyteen.

Tarkistuksissa 3, 10 ja 18 ehdotetaan neuvoa-antavan eikä hallintokomitean perustamista ohjelmalle ja 7 artikkelin poistamista, joka kuvaa toimeenpanotoimia hallintomenettelyn mukaisesti. Vaikka komissio ehdotti neuvoa-antavan komitean perustamista alkuperäisissä ja muutetuissa ehdotuksissaan, se saattaisi hyväksyä hallintokomitean perustamisen, koska tämä voitaisiin tulkita merkiksi siitä, että jäsenvaltiot haluavat osallistua voimakkaammin ohjelman hallintoon. Näin komitea voisi tehokkaammin tukea jäsenvaltioiden yhteistyötä avoimen koordinoinnin yhteydessä.

Tarkistus 5 on tarpeeton ja mahdollisesti hämmentävä, koska siinä lisätään 2 artiklaan (periaatteet) teksti "ohjelman tavoitteena on ---", vaikka ohjelman tavoitteet määritellään 3 artiklassa. Yhteisen kannan 2 artiklan 1 kohdassa esitetään lisäksi tarkemmin sama asia.

Tarkistuksessa 5 säädetään lisäksi, että Euroopan parlamentti ja neuvosto sopivat tavoitteista, kun taas Lissabonissa ja Nizzassa kokoontuneet Eurooppa-neuvostot mainitsivat ainoastaan neuvoston. Tarkistuksessa 8 tehdään samoin. Tarkistuksessa 12 vaaditaan, että komission on selvitettävä sekä neuvostolle että parlamentille ohjelman puitteissa aikaansaadusta kehityksestä vuotuisessa yhteenvetokertomuksessaan keväällä kokoontuvalle Eurooppa-neuvostolle. Kaikilla näillä tarkistuksilla pyritään lujittamaan Euroopan parlamentin roolia avoimessa koordinoinnissa. Tarkistusten institutionaalinen soveltamisala ulottuu ohjelmaa pidemmälle. Ohjelmahan on vain väline avoimessa koordinoinnissa.

Tarkistuksissa 7 ja 13 ehdotetaan taloudellista tukea "sosiaalisen syrjäytymisen torjunnassa eurooppalaista lisäarvoa omaaville innovatiivisille hankkeille". Ohjelman tavoitteena on avoimen koordinoinnin mukaisesti edistää eri jäsenvaltioiden poliittista yhteistyötä ja vastavuoroista oppimista eikä rahoittaa kentällä tehtäviä toimia.

Tarkistuksessa 11 (9 artiklan 1 a kohta, uusi) pyydetään komissiota arvioimaan politiikkojensa ja ohjelmiensa vaikutuksia köyhyyteen ja sosiaaliseen syrjäytymiseen. Tämä tarkistus menee sitä paitsi ohjelman soveltamisalan ulkopuolelle, koska siinä mainitaan politiikan vaikutusten arviointi. arviointi - päämäärä, johon pyritään komission vuotuisessa yhteenvetoraportissa keväällä kokoontuvalle Eurooppa-neuvostolle. Lisäksi, 9 artiklan sanamuodon katsotaan riittävän varmistamaan, että tämän ohjelman toimet ovat yhdenmukaisia muiden sen kannalta merkityksellisten yhteisön toimintalinjojen, välineiden ja toimien kanssa.

Tarkistuksessa 14 ehdotetaan niiden toimijoiden nimeämistä, joita on kuultava vuosittaisen pyöreän pöydän kokouksen valmistelussa. Tällainen luettelo saattaa olla rajoittavampi, epätäydellisempi ja jäykempi kuin yleisempi käsite "kaikki asianomaiset toimijat".

Tarkistuksessa 9 ehdotetaan ohjelman talousarvion lisäämistä 70 miljoonasta euroon 100 miljoonaan euroon. Komissio katsoo tässä vaiheessa, että sen esittämä 70 miljoonan euron talousarvio on asianmukainen ja vastaa käytettävissä olevia henkilöresursseja.

5. Yhteenveto

EY:n perustamissopimuksen 250 artiklan 2 kohdan nojalla komissio muuttaa ehdotuksensa ylläolevan mukaisesti.